F'xi Stati Membri, l-ECA tkun dipartiment jew aġenzija governattiva. F'oħrajn, kumpanija tal-assigurazzjoni twettaq din il-funzjoni skont mandat pubbliku u taħt is-superviżjoni tal-gvern. Hi ħaġa komuni li l-Istati Membri li joffru kategoriji differenti ta' sostenn ta' kreditu għall-esportazzjoni jkollhom aktar minn ECA waħda (eż. aġenzija li tipprovdi sostenn uffiċjali fil-forma ta' garanzija jew "kopertura sempliċi" tat-tip ta' assigurazzjoni u aġenzija oħra li tipprovdi sostenn tat-tip ta' rata tal-imgħax). Fl-2015, 21 Stat Membru tal-UE kellhom programmi ta’ kreditu għall-esportazzjoni fis-sens tar-Regolament Nru 1233/2011. Dawn il-programmi huma ġestiti minn total ta’ 29 aġenzija u dipartimenti governattivi differenti.

Minbarra l-informazzjoni diġà msemmija fit-taqsimiet 3a) u b) hawn fuq, il-21 Rapport Annwali tal-Attività juru li l-Istati Membri żviluppaw politiki dwar il-krediti għall-esportazzjoni b'mod aktar ġenerali relatati mal-ambjent, kontra t-tixħim u self sostenibbli lil pajjiżi bi dħul baxx. It-tliet Rakkomandazzjonijiet rilevanti tal-OECD għandhom rwol ewlieni – iżda mhux esklussiv. Anki Stati Membri li mhumiex Membri tal-OECD japplikaw dawn l-istrumenti jew għandhom il-ħsieb fil-prinċipju li jagħmlu dan. Madankollu, huwa ovvju li l-Linji Gwida u l-Prinċipji tal-OECD dwar Self Sostenibbli ma jistgħux jiġu applikati minn fornituri ta’ kreditu għall-esportazzjoni li mhumiex qed jagħmlu l-ebda self lil pajjiżi b’introjtu baxx.

Ħafna Stati Membri jsostnu b’mod partikolari li l-“Approċċi Komuni” japplikaw lil hinn mill-ambitu definit mill-OECD. F’bosta każijiet, l-ECAs ikkonċernati żviluppaw strumenti rilevanti huma stess. Eżempju ta’ dan jista’ jkun politika ta’ Responsabbiltà Soċjali Korporattiva, li tipikament tinvolvi mhux biss l-isforzi interni iżda wkoll djalogu mill-qrib mal-klijenti tal-ECA.

Bħal fl-eżerċizzju ta’ rappurtar preċedenti, bosta Stati Membri jsemmu l-importanza speċjali tad-drittijiet tal-bniedem. Kważi r-rapporti kollha jkomplu jirriflettu s-sostenn għall-iżvilupp ta’ dimensjoni tad-drittijiet tal-bniedem fl-Approċċi Komuni l-ġodda. F’xi każijiet, is-suġġett huwa direttament marbut mad-drittijiet tax-xogħol. Ċerti Membri jagħmlu wkoll referenza għal standards internazzjonali oħra bħal pereżempju l-Prinċipji Gwida tan-Nazzjonijiet Uniti dwar in-Negozju u d-Drittijiet tal-Bniedem u l-Korporazzjoni Finanzjarja Internazzjonali tal-Istandards tal-Prestazzjoni.

B’mod ġenerali, il-politiki tal-Istati Membri dwar l-ECAs kellhom it-tendenza li joqorbu lejn xulxin. Eżempju ta’ dan huwa f’miżuri kontra t-tixħim. Ħafna Stati Membri issa ma jeħtiġux biss li tiġi ffirmata dikjarazzjoni kontra t-tixħim mill-partijiet involuti iżda huma attivi wkoll fl-inkoraġġiment tal-banek u l-esportaturi biex jiżviluppaw miżuri proprji kontra t-tixħim. Barra minn hekk, xi Stati Membri żviluppaw għodod speċifiċi ta’ kontra l-korruzzjoni u kontra t-tixħim addizzjonalment ma’ konformità mal-Approċċi Komuni, bħal miżuri tal-karta tal-etika jew l-iżvelar ta’ informazzjoni protetta. Il-miżuri kontra l-ħasil tal-flus huma wkoll dejjem aktar ikkunsidrati prijorità.

Bl-istess mod, il-konverġenza hija murija mill-aderenza mill-qrib mar-rekwiżiti tal-Bank Dinji u tal-Fond Monetarju Internazzjonali msemmija minn bosta Stati Membri fir-rigward ta’ prattiki ta’ self sostenibbli lil pajjiżi bi dħul baxx.

L-Istati Membri huma wkoll attenti li jiżguraw li l-ECAs joperaw bl-aktar mod trasparenti possibbli, filwaqt li tiġi rrispettata l-kunfidenzjalità li tista’ tkun meħtieġa għal tranżazzjonijiet kummerċjali. Attenzjoni partikolari ngħatat lil kwistjoni minn ċerti Stati Membri fir-Rapporti Annwali tal-Attività fir-rigward tal-2015. Oqsma oħra li l-Istati Membri qed jagħtuhom attenzjoni dejjem akbar jinkludu l-iffaċilitar tad-djalogu mal-partijiet ikkonċernati u mas-soċjetà ċivili, il-kontribuzzjoni għall-iżvilupp sostenibbli, u l-promozzjoni ta’ konformità mal-Linji gwida tal-OECD għall-intrapriża multinazzjonali.

Allura hu ċar li l-Approċċi Komuni tal-OECD ġew integrati b’mod sħiħ fil-politiki ta’ kreditu għall-esportazzjoni tal-Istati Membri. Barra minn hekk, kif juru diversi kunsiderazzjonijiet inklużi hawn fuq, l-Approċċi Komuni qegħdin kull ma jmur isiru dejjem aktar standard minimu. F’ħafna oqsma, l-Istati Membri japplikaw il-miżuri addizzjonali tagħhom stess sabiex jiżguraw li l-appoġġ ta’ kreditu għall-esportazzjoni huwa disponibbli biss għal tranżazzjonijiet li jissodisfaw sett strett ta’ standards li jvarjaw mill-ħarsien tal-ambjent għal dawk soċjali.

d) Konformità tal-ECAs mal-objettivi u l-obbligi tal-Unjoni:

Sabiex tiżdied it-trasparenza fil-livell tal-UE, l-Istati Membri għandhom ipoġġu għad-dispożizzjoni tal-Kummissjoni, Rapport Annwali tal-Attivitajiet, li jirrapporta b’konformità mal-qafas leġiżlattiv nazzjonali tagħhom ċerta informazzjoni finanzjarja u operazzjonali dwar l-attivitajiet ta’ kreditu għall-esportazzjoni, li jinkludi wkoll informazzjoni dwar kif ir-riskji ambjentali huma indirizzati.

Skont il-Paragrafu 3 tal-Anness I “il-Kummissjoni għandha tipproduċi rieżami annwali għall-Parlament Ewropew ibbażat fuq din l-informazzjoni, inkluża evalwazzjoni rigward il-konformità tal-ECAs mal-objettivi u l-obbligi tal-Unjoni”.

It-Trattat dwar l-Unjoni Ewropea (TUE) jelenka l-objettivi ġenerali tal-Unjoni fl-Artikolu 3 u l-prinċipji u l-objettivi tal-Azzjoni Esterna tal-Unjoni fl-Artikolu 21 tiegħu.

Fir-rigward tal-politika kummerċjali komuni tal-UE, issir referenza għall-prinċipji u l-objettivi tal-azzjoni esterna tal-Unjoni fl-Artikolu 206 u fl-ewwel paragrafu tal-Artikolu 207 tat-Trattat dwar il-Funzjonament tal-Unjoni Ewropea, li jaqra.